ΓΡΑΠΤΗ ΕΡΩΤΗΣΗ E-0141/99

υποβολή: Ernesto Caccavale (UPE) προς την Επιτροπή

(11 Φεβρουαρίου 1999)

Θέμα: Επανειλλημμένες παραβιάσεις των δικαιωμάτων του ανθρώπου στην Κίνα, την επομένη της προσχώρησης στο σύμφωνο περί ατομικών και πολιτικών δικαιωμάτων

Τον περασμένο μήνα συνελήφθησαν στην Κίνα με την κατηγορία της ανατρεπτικής δράσης οι δύο ιδρυτές του Δημοκρατικού Κόμματος - Xu Wenli και Wang Youcai -, οι οποίοι στη συνέχεια καταδικάστηκαν σε κάθειρξη 13 και 12 ετών αντίστοιχα με την κατηγορία της "σύστασης παράνομης οργάνωσης". Την ίδια τύχη είχαν και ο αντικαθεστωτικός Qin Yongmin και ο πρώην ηγέτης των φοιτητών Wang Youcai, οι οποίοι καταδικάστηκαν σε κάθειρξη 11 ετών ο καθένας, ενώ ο γνωστός συνδικαλιστής Zhang Shanguang καταδικάστηκε σε κάθειρξη 10 ετών, με την κατηγορία ότι οργάνωσε ομάδα πίεσης υπέρ των ανέργων και στήριξε διαδήλωση διαμαρτυρίας των μικροκαλλιεργητών κατά της φορολογίας.

Δικαιολογημένα μπορεί να πιστέψει κανείς ότι κατά τη διεξαγωγή των δικών που οδήγησαν σε αυτές τις αποφάσεις σημειώθηκαν σοβαρές δικονομικές παρατυπίες και παραβιάστηκε το δικαίωμα των κατηγορουμένων σε δίκαιη και δημόσια δίκη, ενώ επίσης δεν τους επιτράπηκε να χρησιμοποιήσουν παρόμοια μέσα με αυτά που χρησιμοποίησε η κατηγορούσα αρχή.

Οι δίκες αυτές ήταν στην πραγματικότητα συνοπτικές και διεξήχθησαν κεκλεισμένων των θυρών, χωρίς να παρέχουν καμία εγγύηση στην υπεράσπιση, σε σημείο που ο Xu Wenli αποφάσισε να μην ασκήσει έφεση κατά της απόφασης, καθώς δεν αναγνώρισε τη νομιμότητα της δίκης: όλα αυτά συνέβησαν παρά την πρόσφατη προσχώρηση της Κίνας στο Σύμφωνο περί ατομικών και πολιτικών δικαιωμάτων στο πλαίσιο των Ηνωμένων Εθνών.

Εξάλλου, όπως μαθεύτηκε τις τελευταίες μέρες, στις 8 Ιανουαρίου πνίγηκε στο αίμα η διαμαρτυρία χιλιάδων αγροτών που συνθλίβονται από την άδικη και αυθαίρετη φορολογία, και ακόμα δεν έχει γίνει γνωστός ο αριθμός των θυμάτων. Απέναντι στις διαμαρτυρίες διαφόρων διεθνών οργανώσεων για τα δικαιώματα του ανθρώπου, η κινεζική κυβέρνηση απάντησε λακωνικά ότι πρόκειται για εσωτερικές υποθέσεις, στις οποίες καμία άλλη χώρα ή διεθνής οργάνωση δεν έχει το δικαίωμα να παρέμβει.

Θα μπορούσε να αναφέρει η Επιτροπή:

- τι μέτρα προτίθεται να λάβει έναντι της κινεζικής κυβέρνησης, έπειτα από αυτές τις σοβαρές παραβιάσεις ορισμένων θεμελιωδών δικαιωμάτων και αρχών της ελευθερίας που αποτελούν το θεμέλιο κάθε δημοκρατικής κοινωνίας, όπως είναι για παράδειγμα το δικαίωμα έκφρασης και το δικαίωμα σε δίκαιη και ουσιαστική δίκη;

- Θεωρεί σήμερα σκόπιμο, λαμβάνοντας υπόψη τα παραπάνω γεγονότα, να συνεχίσει να παρέχει βοήθεια, υπό οποιαδήποτε μορφή, στην Λαϊκή Δημοκρατία της Κίνας, τη στιγμή που η κυβέρνηση της εν λόγω χώρας παραβιάζει κατάφωρα και αδιάκοπα ορισμένα θεμελιώδη δικαιώματα του ανθρώπου;

Κοινή απάντηση

του Sir Leon Brittan εξ ονόματος της Επιτροπής

στις γραπτές ερωτήσεις E-0124/99 και E-0141/99

(4 Μαρτίου 1999)

Η Επιτροπή ανησυχεί σοβαρά για την πρόσφατη σύλληψη, τη δίωξη και την καταδίκη πολλών κινέζων συνδικαλιστικών στελεχών και υπερασπιστών της δημοκρατίας, συμπεριλαμβανομένου του Γουάνγκ Τσε. Οι κατηγορίες οι οποίες τους απαγγέλθηκαν και η μεθόδευση της δίωξης έγιναν κατά παράβαση των διεθνών κανόνων και ιδίως του διεθνούς συμφώνου για τα ατομικά και πολιτικά δικαιώματα(ICCPR) που η Κίνα υπέγραψε τον Οκτώβριο του 1998. Η Επιτροπή είχε ενθαρρυνθεί από την πρόσφατη απόφαση της Κίνας να υπογράψει το σύμφωνο αυτό και τώρα αναμένει από την Κίνα να εφαρμόσει τους κανόνες που αυτό θεσπίζει. Η Ένωση διαμαρτυρήθηκε εντόνως κατά των μέτρων που ελήφθησαν προσφάτως εναντίον των διαφωνούντων. Τα μέτρα αυτά και οι ατομικές περιπτώσεις διαφωνούντων ήταν στην πρώτη θέση της ημερήσιας διάταξης του διαλόγου για τα ανθρώπινα δικαιώματα που έγινε μεταξύ της Ένωσης και της Κίνας στις 8-9 Φεβρουαρίου 1999 στο Βερολίνο.

Επί πλέον, η Επιτροπή θεωρεί ότι μπορεί να υπάρξει σοβαρή ανάγκη να εξετασθεί η χρήση ειδικών σημείων αναφοράς με τα οποία θα κρίνεται στο μέλλον η πρόοδος του διμερούς διαλόγου για τα ανθρώπινα δικαιώματα μεταξύ της Ένωσης και της Κίνας. Έτσι, θα εξασφαλιστεί η άσκηση σημαντικής πίεσης στις κινεζικές αρχές ώστε να γίνει πραγματική πρόοδος στο θέμα του σεβασμού των ανθρώπινων δικαιωμάτων στην Κίνα.

Τα ανθρώπινα δικαιώματα θα εξακολουθήσουν να αποτελούν το θεμελιώδες στοιχείο στις σχέσεις της Ένωσης με την Κίνα. Κατέχουν εξέχουσα θέση σε όλες τις συζητήσεις υψηλού επιπέδου μεταξύ των δυο πλευρών. Το πρόγραμμα συνεργασίας της Επιτροπής με την Κίνα περιλαμβάνει ορισμένα σχέδια προς υποστήριξη των ανθρώπινων δικαιωμάτων και του κράτους δικαίου. Η Επιτροπή πιστεύει ότι η συνεκτική αυτή πολιτική δέσμευσης και όχι απομόνωσης θα ενθαρρύνει την Κίνα να ενταχθεί καλύτερα στον υπόλοιπο κόσμο. Μακροπρόθεσμα, τούτο θα αποτελέσει τον αποτελεσματικότερο τρόπο προώθησης του σεβασμού των ανθρώπινων δικαιωμάτων στην Κίνα.